Enoch Wiggen

Enoch Jonassen Wilmann Wiggen (født 26. februar 1837, død 1. mars 1920) var en norsk kommunepolitiker og gårdbruker på Viggja. Han var ordfører i Børsa herred fra 1882 til 1898.

Liv og virke 
Han vokste opp på Teigen på Viggja. Fra 1856 til 1858 gikk han Søndre Trondhjems amts landbruksskole på Munkvoll.

Han forpaktet gården Rødde i Melhus for proprietær Jørgen Aall før han overtok farsgården. Han giftet seg i 1860 med Gjertrud Olsdatter Rødde, datter av den forrige eieren på Rødde, og i 1863 overtok de på Teigen. I 1903 overlot de gården til sin sønn. De hadde dessuten tre døtre.

Han ble første gang valgt inn i herredsstyret i Børsa i 1862. Han var varaordfører i mange år, og fungerte som ordfører under Christian Høy Müllers sykdom. I 1882 ble Wiggen selv valgt til ordfører. Han ble sittende til utgangen av 1898. Som ordfører var han blant pådriverne for å etablere Børsa sparebank. Wiggen var den første ordføreren i sparebankens forstanderskap fra 1896 til 1911.

Wiggen var også valgmann for Børsa prestegjeld ved stortingsvalgene i 1894 og 1903. Wiggen var høyremann.

Referanser 

Ordførere i Børsa
Høyre-ordførere i Sør-Trøndelag
Personer fra Skaun kommune